Noi membri în Consiliul de Administraţie al Regiei Autonome Judeţene de Drumuri şi Poduri Vâlcea. Recent, Consiliul Județean Vâlcea (în calitate de unic acționar) a aprobat desemnarea a 5 membri provizorii în Consiliul de Administraţie al Regiei Autonome Judeţene de Drumuri şi Poduri Vâlcea, după cum urmează: Radu Silviu, Vălimăreanu Nicolae, Tudor Marin, Nuţă Ionel și Bitu Dragoş Aurelian. Durata mandatului administratorilor provizorii este maximum 5 luni, cu posibilitatea prelungirii, o singură dată, pentru încă două luni, pentru motive întemeiate. Mandatele administratorilor provizorii încetează înainte de expirarea perioadei pentru care au fost încheiate contractele de mandat, la finalizarea procedurii de selecţie.
Echipa de fotbal SCM Râmnicu Vâlcea își continuă drumul spre visul promovării în Liga 2 în semifinala barajului. Astfel, miercuri 22 mai 2024, va avea loc semifinala tur ASC Olimpic Zărnești - SCM Râmnicu Vâlcea, iar sâmbătă, 25 mai 2024, semifinala retur pe stadionul 1 Mai - Municipal, între SCM Râmnicu Vâlcea și ASC Olimpic Zărnești. Vineri, 17 mai, s-a încheiat play-off-ul Seriei a VI-a a Ligii a III-a, în Zăvoi, cu un derby judeţean. SCM Rm. Vâlcea, câştigătoare a seriei şi calificată la barajul semifinal pentru promovarea în Liga a II-a, a înfruntat Viitorul Dăeşti, echipa care a ţinut steagul Vâlcii sus în anii trecuţi, în absenţa trupei municipale. Pentru că era un meci fără miză, Gabi Mangalagiu şi-a menajat jucătorii importanţi (pentru a nu risca accidentări sau suspendări), mai ales că în 22 mai vor avea un test important - turul barajului, cu Olimpic Zărneşti.
În contextul modernizărilor efectuate de Primărie pe Dealul Caplea, iese tot mai mult în evidență HIDOȘENIA numită fostul motel-restaurant Capela din Râmnicu Vâlcea. Amplasat într-un cadru natural superb și beneficiind de o panoramă excepțională, fostul motel-restaurant Capela din Râmnicu Vâlcea pare lovit, în continuare, de blestem. Proprietarul complexului, firma Xavitel (Octavian Luță), nu a investit nici un leu pentru reconstrucție, chiar dacă au trecut, iată, 6 (șase) ani de la achiziția imobilelor de la controversatul afacerist Nicolae Minea. La începutul lui 2018, Xavitel a achiziţionat unul din cele mai tari branduri ale turismului din Râmnicu Vâlcea, cu o sumă neprecizată public. Patronul SC Xavitel SRL este prosperul om de afaceri Octavian Luţă, originar din Berbeşti şi, printre altele, deţine şi câteva spaţii comerciale, iar, de câţiva ani încoace, a intrat şi în piaţa dezvoltatorilor imobiliari, construind mai multe blocuri în Ostroveni.